ทิสโก้เปิดขายกองตราสารหนี้เกาหลีถึง2มิ.ย.นี้
บลจ.ทิสโก้ ส่ง &#8220;กองตราสารหนี้เกาหลี10&#8220; เปิดขายครั้งแรก 27 พ.ค. -2 มิ.ย. 53 นี้
26 พ.ค. 2553

บลจ.ทิสโก้ ส่ง “กองตราสารหนี้เกาหลี10“ เปิดขายครั้งแรก 27 พ.ค. -2 มิ.ย. 53 นี้
นายธีรนาถ รุจิเมธาภาส  กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า  บลจ.ทิสโก้ เตรียมเปิดขาย  “กองทุนเปิด ทิสโก้ตราสารหนี้ภาครัฐเกาหลี 10 (TISCO Korea Fixed Income Fund #10 : TISCOKF10 )”  เพื่อเป็นการเพิ่มทางเลือกให้กับนักลงทุนในช่วงที่หุ้นไทยยังมีความผันผวนค่อนข้างมาก อีกทั้งกองทุนดังกล่าวยังได้ทำการป้องกันความเสี่ยงจากอัตราแลกเปลี่ยนไว้เต็มจำนวนซึ่งจะช่วยสร้างความมั่นใจให้กับผู้ลงทุนได้ในระดับหนึ่ง
ทั้งนี้กองทุนเปิด ทิสโก้ตราสารหนี้ภาครัฐเกาหลี 10  มีอายุโครงการประมาณ 1 ปี  มูลค่าโครงการ 1,000 ล้านบาท  โดยจะเปิดขายครั้งแรก (ไอพีโอ) ระหว่างวันที่ 27 พ.ค.  – 2 มิ.ย. ที่ธนาคารทิสโก้ทุกสาขา สำหรับผู้ที่สนใจสามารถจองซื้อขั้นต่ำ 20,000 บาท
สำหรับนโยบายการลงทุนนั้นจะเน้นลงทุนในพันธบัตรรัฐบาลหรือหน่วยงานภาครัฐของประเทศเกาหลีใต้ โดยเฉลี่ยในรอบปีบัญชีไม่ต่ำกว่า 80 % ของมูลค่าทรัพย์สินสุทธิของกองทุน จุดเด่นอยู่ที่มีการป้องกันความเสี่ยงจากอัตราแลกเปลี่ยนเต็มจำนวน และมีโอกาสรับผลตอบแทนสูงกว่าดอกเบี้ยเงินฝากในประเทศ ซึ่งปัจจุบันยังอยู่ในอัตราที่ต่ำ อีกทั้งผลตอบแทนที่ได้รับไม่ต้องเสียภาษีเงินได้บุคคลธรรมดา
"กองทุนเปิด ทิสโก้ ตราสารหนี้ภาครัฐเกาหลี 10 นี้นับเป็นอีกช่องทางหนึ่งที่จะช่วยเพิ่มผลตอบแทนจากการลงทุนในต่างประเทศและยังเป็นการช่วยกระจายความเสี่ยงได้เป็นอย่างดี ด้วยแนวโน้มที่เศรษฐกิจของเกาหลีใต้เริ่มฟื้นตัว ประกอบกับการลงทุนในตลาดหุ้นไทยช่วงนี้ยังค่อนข้างมีความผันผวนและอัตราดอกเบี้ยเงินฝากในประเทศยังคงอยู่ในระดับต่ำ โดยเรามั่นใจว่ากองทุนดังกล่าวจะได้รับตอบรับที่ดีจากนักลงทุนเหมือนที่ผ่านมา”
กองทุนเปิด ทิสโก้ ตราสารหนี้ภาครัฐเกาหลี 10 เปิดขายครั้งแรกระหว่างวันที่ 27 พฤษภาคม – 2 มิถุนายน 2553 นี้   โดยผู้สนใจสามารถสอบถามข้อมูลเพิ่มเติมได้ที่ ธนาคารทิสโก้ทุกสาขา หรือที่ TISCO Contact Center โทร 02-633-6000 กด 4